KOMMISSIONENS BESLUTNING af 20. januar 1999 om bemyndigelse af medlemsstaterne til midlertidigt at tillade handel med vegetativt formeringsmateriale af vin, der ikke opfylder kravene i Rådets direktiv 68/193/EØF (meddelt under nummer K(1999) 98) (1999/77/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 68/193/EØF af 9. april 1968 om handel med vegetativt formeringsmateriale af vin (1), senest ændret ved akten vedrørende Østrigs, Finlands og Sveriges tiltrædelse, særlig artikel 14,

under henvisning til anmodning fra Frankrig, Italien og Østrig, og

ud fra følgende betragtninger:

I EF og navnlig i Frankrig, Italien og Østrig har produktionen af visse former for vegetativt formeringsmateriale af vin, der opfylder kravene i direktiv 68/193/EØF, været utilstrækkelig i 1997 og kan således ikke tilfredsstille efterspørgslen i disse lande;

det er umuligt at dække behovet tilfredsstillende med materiale, der opfylder alle krav i nævnte direktiv;

Østrig bør derfor i en periode, der udløber den 15. februar 1999, og Frankrig og Italien i en periode, der udløber den 30. marts 1999, bemyndiges til at tillade handel med materiale af en kategori, som er undergivet mindre strenge krav;

desuden bør andre medlemsstater, som er i stand til at forsyne Frankrig, Italien og Østrig med sådant materiale, bemyndiges til at tillade handel hermed i dette øjemed;

for Østrigs vedkommende vil formeringsmaterialet blive importeret i form af grundstammestiklinger til podning; ifølge anmodningen skal grundstammerne, som produceres i EF af dette formeringsmateriale, afsættes i EF;

for Frankrigs og Italiens vedkommende vil formeringsmaterialet blive importeret i form af sovende øjne til podning; ifølge anmodningen skal grundstammerne, som produceres i EF af dette formeringsmateriale, eksporteres til tredjelande;

tilladelsen må kun benyttes i overensstemmelse med plantesundhedsbetingelserne og kravene i Rådets direktiv 77/93/EØF (2), senest ændret ved Kommissionens direktiv 98/2/EF (3), og eventuelle gennemførelsesbestemmelser hertil;

de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

1. Østrig bemyndiges til i en periode, der udløber den 15. februar 1999, at tillade handel på sit område med højst 1 500 000 grundstammestiklinger til podning, som er høstet i Ungarn eller Rumænien, og som ikke opfylder kravene i direktiv 68/193/EØF med hensyn til certificering og kontrol af standardformeringsmateriale, under forudsætning af, at den officielle etiket er brun og bærer påskriften »mindre strenge krav«.

2. Østrig bemyndiges til at tillade handel på sit område med grundstammer, som er produceret i EF af de ovennævnte grundstammestiklinger, under forudsætning af, at den officielle etiket er brun og bærer påskriften »mindre strenge krav«.

Artikel 2

Italien bemyndiges til i en periode, der udløber den 30. marts 1999, at tillade handel på sit område med højst 500 000 sovende øjne til podning, der er høstet i Kroatien, og som ikke opfylder kravene i direktiv 68/193/EØF med hensyn til certificering og kontrol af standardformeringsmateriale, under forudsætning af, at den officielle etiket er brun og bærer påskriften »mindre strenge krav«.

Artikel 3

Frankrig bemyndiges til i en periode, der udløber den 30. marts 1999, at tillade handel på sit område med højst 150 000 sovende øjne til podning, der er høstet i Schweiz, og som ikke opfylder kravene i direktiv 68/193/EØF med hensyn til certificering og kontrol af standardformeringsmateriale, under forudsætning af, at den officielle etiket er brun og bærer påskriften »mindre strenge krav«.

Artikel 4

De øvrige medlemsstater bemyndiges til på de i artikel 1, 2 og 3 fastsatte betingelser og til de af ansøgermedlemsstaterne påtænkte formål at tillade handel på deres område med materiale, for hvilket handel tillades i medfør af denne beslutning.

Artikel 5

Bemyndigelserne efter artikel 1-4 berører ikke direktiv 77/93/EØF og eventuelle gennemførelsesbestemmelser hertil.

Artikel 6

Medlemsstaterne giver straks Kommissionen og de øvrige medlemsstater meddelelse om, hvor store mængder formeringsmateriale der er tilladt bragt i handelen på deres område i medfør af denne beslutning.

Artikel 7

Denne beslutning er rettet til medlemsstaterne.

Udfærdiget i Bruxelles, den 20. januar 1999.

På Kommissionens vegne

Franz FISCHLER

Medlem af Kommissionen

(1) EFT L 93 af 17. 4. 1968, s. 15.

(2) EFT L 26 af 31. 1. 1977, s. 20.

(3) EFT L 15 af 21. 1. 1998, s. 34.